b'\n_START_ARTICLE_\nAlfred Jeanroy\n_START_SECTION_\nVida\n_START_PARAGRAPH_\nJeanroy va estudiar a l\xe2\x80\x99\xc3\x89cole pratique des hautes \xc3\xa9tudes amb Gaston Paris i Paul Meyer. Va fer les proves d\'agregaci\xc3\xb3 i va ser professor d\'institut en diverses localitats (Troyes, Besan\xc3\xa7on, Par\xc3\xads). El 1889 va obtenir l\'habilitaci\xc3\xb3 a la Universitat de Poitiers amb dues tesis intitulades Les origines de la po\xc3\xa9sie lyrique en France au Moyen \xc3\xa2ge. Etudes de litt\xc3\xa9rature fran\xc3\xa7aise et compar\xc3\xa9e suivies de textes in\xc3\xa9dits (Paris 1889; reeditada els anys 1904, 1927, 1969) i De nostratibus Medii Aevi poetis qui primum lyrica Aquitaniae carmina imitati sint (Paris 1889), sobre l\'adaptaci\xc3\xb3 de la poesia trobadoresca pels trouv\xc3\xa8res. Aquest mateix any fou professor a la Universitat de Poitiers i de 1889 fins a 1909 a la Universitat de Tolosa, com a successor d\'Antoine Thomas. De 1909 a 1934 va ser professor de "lleng\xc3\xbces i literatures del sud d\'Europa" a la Sorbona, on succe\xc3\xad Claude Fouriel, i tamb\xc3\xa9 fou director d\'estudis a l\'\xc3\x89cole pratique des hautes \xc3\xa9tudes._NEWLINE_Des de 1922 fou membre de l\'Acad\xc3\xa9mie des inscriptions et belles-lettres. Des de 1945 fou membre corresponent de l\'Institut d\xe2\x80\x99Estudis Catalans i des de 1948 de la Reial Acad\xc3\xa8mia de Bones Lletres de Barcelona._NEWLINE_Fou president del consell de redacci\xc3\xb3 de la revista Annales du Midi._NEWLINE_La seva recerca, de m\xc3\xa9s de 600 t\xc3\xadtols, es centr\xc3\xa0 en la poesia trobadoresca, fent tant estudis com edicions de diversos autors (Guilhem de Peitieu, Cercamon, Jaufr\xc3\xa9 Rudel, Uc de Saint-Circ). Tamb\xc3\xa9 es dedic\xc3\xa0 a la literatura francesa medieval i al teatre medieval. Es pot destacar l\'obra cl\xc3\xa0ssica La po\xc3\xa9sie lyrique des troubadours.'